टूरिस्ट बस द्वारा शेक्सपियर के जन्मस्थान गये। इतना आकर्षक, शेक्सपियर की वस्तुओं, उनके जीवन से सम्ब्न्धित सूचनाओं को सँभाल कर रखा गया है। काश भारत में भी लेखकों की स्मृतियों को सँभाल कर रखा जाता। अभी दो सप्ताह पूर्व एक वेब पत्र में पढ़ा था कि दिल्ली में एक लेखक ने गरीबी और इलाज के अभाव में आत्महत्या कर ली। भारतीय लेखकों की गरीबी और अभाव नयी बात नहीं है। मुंशी प्रेमचंद और निराला जी की गरीबी जग जाहिर है। भारतीय लेखकों पर कुछ कार्य शुरू किया गया है परन्तु उनकी सामाजिक सुरक्षा और इलाज का उचित प्रबन्ध नहीं है। ब्रिटेन में लेखकों की सामाजिक सुरक्षा का भरपूर ध्यान रखा गया है।